Vo vízovom kódexe sa stanovuje, že ak sa opatrenia uplatňované v súlade s takýmto vykonávacím rozhodnutím po posúdení Komisie a v súlade s článkom 25a ods. 5 písm. b) považujú za neúčinné, Komisia by mala predložiť návrh na postupné uplatňovanie jedného zo zvýšených vízových poplatkov vo výške 120 EUR alebo 160 EUR. Tento vízový poplatok by sa uplatňoval namiesto štandardného vízového poplatku 80 EUR.

V článku 16 ods. 2a vízového kódexu sa namiesto štandardného vízového poplatku 80 EUR umožňuje uplatňovanie vízového poplatku vo výške 120 EUR alebo 160 EUR. Vzhľadom na to, že zvýšený vízový poplatok by sa mal uplatňovať postupne, ako sa stanovuje v článku 25a ods. 5 písm. b) vízového kódexu, Komisia považuje za primerané v tejto fáze navrhnúť, aby sa na štátnych príslušníkov Gambie, ktorí patria do rozsahu pôsobnosti nového opatrenia, uplatňoval vízový poplatok 120 EUR.

Zvýšený vízový poplatok by sa uplatňoval len na štátnych príslušníkov Gambie, ktorí podliehajú vízovej povinnosti. Neuplatňoval by sa na deti mladšie ako 12 rokov ani na žiadateľov, ktorí sú oslobodení od vízového poplatku. Okrem toho by sa zvýšenie vízového poplatku nedotklo možnosti v jednotlivých prípadoch odpustiť alebo znížiť vízový poplatok, ako sa stanovuje v článku 16 ods. 6 vízového kódexu.

Podľa článku 25a ods. 6 vízového kódexu by Komisia na základe ukazovateľov stanovených v článku 25a ods. 2 mala nepretržite posudzovať pokrok pri spolupráci v oblasti readmisie, a to aj pokiaľ ide o pomoc poskytovanú pri identifikácii osôb neoprávnene sa zdržiavajúcich na území členských štátov, o včasné vydávanie cestovných dokladov a organizovanie návratových operácií. Komisia by mala podávať správy o tom, či možno konštatovať podstatné a trvalé zlepšenie spolupráce s dotknutou treťou krajinou v oblasti readmisie, a s prihliadnutím aj na celkové vzťahy Únie s uvedenou treťou krajinou môže predložiť Rade návrh na zrušenie alebo zmenu vykonávacieho rozhodnutia.

3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

(2)V súlade s článkom 25a ods. 5 písm. a) nariadenia (ES) č. 810/2009 bolo 7. októbra 2021 prijaté vykonávacie rozhodnutie Rady (EÚ) 2021/1781, ktorým sa dočasne pozastavilo uplatňovanie článku 14 ods. 6, článku 16 ods. 5 písm. b), článku 23 ods. 1 a článku 24 ods. 2 a 2c nariadenia (ES) č. 810/2009 vo vzťahu k určitým štátnym príslušníkom Gambie.

(3)V súlade s článkom 25a ods. 2 nariadenia (ES) č. 810/2009 Komisia nepretržite posudzuje spoluprácu s Gambiou v oblasti readmisie po nadobudnutí účinnosti vykonávacieho rozhodnutia Rady (EÚ) 2021/1781. V posúdení sa poukazuje na to, že sa nedosiahlo žiadne zásadné zlepšenie, pretože spolupráca v oblasti identifikácie a návratu zostáva problematická; nedodržal sa časový rámec stanovený v readmisnej dohode EÚ a moratórium na návraty charterovými letmi, ktoré jednostranne zaviedla Gambia, platilo do marca 2022. Napriek určitému obmedzenému vývoju, a to najmä pokiaľ ide o udelenie troch povolení na pristátie v prípade návratových operácií, ktoré sa uskutočnili po zrušení moratória zavedeného Gambiou, zostáva spolupráca v oblasti readmisie nedostatočná a je stále potrebné zásadné a trvalé zlepšenie.

(4)Komisia vo svojom posúdení konštatuje, že napriek opatreniam prijatým vo vykonávacom rozhodnutí Rady (EÚ) 2021/1781 je spolupráca Gambie s Úniou v otázkach readmisie nedostatočná, a preto sú potrebné ďalšie opatrenia. Vykonávacie rozhodnutie Rady (EÚ) 2021/1781 by malo zostať naďalej v platnosti.

(5)Postupné uplatňovanie vyššieho vízového poplatku pre štátnych príslušníkov Gambie by malo gambijským orgánom vyslať jasný signál, že je nevyhnutné prijať potrebné opatrenia na zlepšenie spolupráce v oblasti readmisie.

(6)Vízový poplatok vo výške 120 EUR, ako sa uvádza v článku 16 ods. 2a nariadenia (ES) č. 810/2009, by sa mal preto uplatňovať na štátnych príslušníkov Gambie, ktorí podliehajú vízovej povinnosti podľa nariadenia Európskeho parlamentu a Rady (EÚ) 2018/1806. Uvedený poplatok sa nevzťahuje na deti mladšie ako 12 rokov. Nemal by sa vzťahovať ani na žiadateľov, ktorí sú oslobodení od vízového poplatku v súlade s článkom 16 ods. 4 alebo článkom 16 ods. 5 písm. a) alebo c) nariadenia (EÚ) č. 810/2009.

(7) Toto rozhodnutie by nemalo mať vplyv na uplatňovanie smernice 2004/38/ES, ktorou sa právo na voľný pohyb rozširuje na rodinných príslušníkov, ktorí sa pripájajú k občanovi Únie alebo ho sprevádzajú, bez ohľadu na ich štátnu príslušnosť. Toto rozhodnutie by sa teda nemalo vzťahovať na rodinných príslušníkov občana Únie, na ktorých sa vzťahuje smernica 2004/38/ES, ani na rodinných príslušníkov štátneho príslušníka tretej krajiny požívajúceho právo na voľný pohyb rovnocenné s právom občanov Únie na základe dohody medzi Úniou a treťou krajinou.

(8)Opatreniami stanovenými v tomto rozhodnutí by nemali byť dotknuté záväzky členských štátov podľa medzinárodného práva, a to ani ako hostiteľských krajín medzinárodných medzivládnych organizácií alebo medzinárodných konferencií zvolaných Organizáciou Spojených národov alebo inými medzinárodnými medzivládnymi organizáciami, ktoré sú usadené v členských štátoch. Uplatňovanie zvýšeného vízového poplatku by sa preto nemalo vzťahovať na štátnych príslušníkov Gambie žiadajúcich o vízum, pokiaľ je to potrebné na to, aby si členské štáty plnili svoje záväzky ako hostiteľské krajiny takýchto organizácií alebo konferencií.

(9)V súlade s článkami 1 a 2 Protokolu č. 22 o postavení Dánska, ktorý je pripojený k Zmluve o Európskej únii a k Zmluve o fungovaní Európskej únie, sa Dánsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu. Vzhľadom na to, že toto rozhodnutie je založené na schengenskom acquis, sa Dánsko v súlade s článkom 4 uvedeného protokolu rozhodne do šiestich mesiacov po rozhodnutí Rady o tomto rozhodnutí, či ho bude transponovať do svojho vnútroštátneho práva.

(10)Toto rozhodnutie predstavuje vývoj ustanovení schengenského acquis, na ktorých sa Írsko nezúčastňuje v súlade s rozhodnutím Rady 2002/192/ES; Írsko sa preto nezúčastňuje na jeho prijatí, nie je ním viazané ani nepodlieha jeho uplatňovaniu.

(11)Pokiaľ ide o Island a Nórsko, toto rozhodnutie predstavuje vývoj ustanovení schengenského acquis v zmysle Dohody uzavretej medzi Radou Európskej únie a Islandskou republikou a Nórskym kráľovstvom o pridružení Islandskej republiky a Nórskeho kráľovstva pri vykonávaní, uplatňovaní a vývoji schengenského acquis, ktoré patria do oblasti uvedenej v článku 1 bode B rozhodnutia Rady 1999/437/ES.

(12)Pokiaľ ide o Švajčiarsko, toto rozhodnutie predstavuje vývoj ustanovení schengenského acquis v zmysle Dohody medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis, ktoré patria do oblasti uvedenej v článku 1 bode B rozhodnutia 1999/437/ES v spojení s článkom 3 rozhodnutia Rady 2008/146/ES.

(13)Pokiaľ ide o Lichtenštajnsko, toto rozhodnutie predstavuje vývoj ustanovení schengenského acquis v zmysle Protokolu medzi Európskou úniou, Európskym spoločenstvom, Švajčiarskou konfederáciou a Lichtenštajnským kniežatstvom o pristúpení Lichtenštajnského kniežatstva k Dohode medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis, ktoré patria do oblasti uvedenej v článku 1 bode B rozhodnutia 1999/437/ES v spojení s článkom 3 rozhodnutia Rady 2011/350/EÚ.

(14)Toto rozhodnutie predstavuje akt, ktorý je založený na schengenskom acquis alebo s ním inak súvisí v zmysle článku 3 ods. 2 aktu o pristúpení z roku 2003, článku 4 ods. 2 aktu o pristúpení z roku 2005 a článku 4 ods. 2 aktu o pristúpení z roku 2011,

PRIJALA TOTO ROZHODNUTIE:

Článok 1

Rozsah pôsobnosti

1.Toto rozhodnutie sa vzťahuje na štátnych príslušníkov Gambie, ktorí podliehajú vízovej povinnosti podľa nariadenia (EÚ) 2018/1806.

2.Toto rozhodnutie sa nevzťahuje na štátnych príslušníkov Gambie, ktorí sú oslobodení od vízovej povinnosti podľa článku 4 alebo článku 6 nariadenia (EÚ) 2018/1806.

3.Týmto rozhodnutím nie je dotknutá možnosť v jednotlivých prípadoch odpustiť vízový poplatok, ktorý sa má účtovať, alebo znížiť jeho výšku, a to v súlade s článkom 16 ods. 6 nariadenia (ES) č. 810/2009.

4.Toto rozhodnutie sa nevzťahuje na štátnych príslušníkov Gambie, ktorí žiadajú o víza a ktorí sú rodinnými príslušníkmi občana Únie, na ktorých sa vzťahuje smernica 2004/38/ES, alebo rodinnými príslušníkmi štátneho príslušníka tretej krajiny požívajúceho právo na voľný pohyb rovnocenné s právom občanov Únie na základe dohody medzi Úniou a treťou krajinou.